C 135/8
SL
Uradni list Evropske unije
18.4.2023
PRILOGA
Dokazi za podkrepitev upravičenosti namenov, ki ne škodujejo ohranitvi vrste, za katero si prizadevajo zoološke ustanove z izdanim dovoljenjem ter programi gojitve in ohranitve V oddelku 3, točki (a) in (b), teh smernic so opisani primeri, v katerih lahko upravni organ CITES države članice izda dovoljenje za izvoz in ponovni izvoz ali potrdilo za trgovino znotraj EU, če se je prepričal, da bo dovoljenje ali potrdilo uporabljeno za upravičene namene, ki ne škodujejo ohranitvi vrste.
Navedene so dodatne podrobnosti za zagotovitev usklajenega pristopa po vsej EU pri ugotavljanju upravičenosti namenov, ki ne škodujejo ohranitvi vrste, za katero si prizadevajo živalski vrtovi z izdanim dovoljenjem (1) ter programi gojitve in ohranitve.
Ker se lahko vloge za dovoljenja za izvoz in ponovni izvoz ali potrdila za trgovino znotraj EU razlikujejo, bodo morale države članice dokaze, ki jih predložijo vložniki, običajno oceniti za vsak primer posebej.
Minimalna zahteva je, da vsi vložniki predložijo dokaze za podkrepitev naslednjega: — zoološka ustanova mora biti v EU registrirana v skladu z Direktivo Sveta 1999/22/ES (2) (t. i. direktiva EU o živalskih vrtovih); — v primeru tretjih držav mora biti zoološka ustanova del priznanega programa gojitve.
Primeri priznanih programov gojitve in ohranitve zooloških ustanov so evropski program za ogrožene vrste (EEP), ameriški načrt za preživetje vrst (SSP), avstralazijski program za upravljanje vrst (ASMP) ali načrti za globalno upravljanje vrst (GSMP); — rezervat/oskrbovalni center mora biti registriran pri pristojnih organih namembne države in pod nadzorom teh organov.
V primeru nejasnih informacij v vlogi ali dvomov/pomislekov glede upravičenosti cilja, za katerega si prizadeva ustanova ali program gojitve in ohranitve, bi moral upravni organ zahtevati podrobnejše informacije.
(1) Glej opombo 25.
(2) https://eur-lex.europa.eu/legal-content/SL/TXT/?uri=celex:31999L0022